31996R2184
L 292/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2184/96 НА СЪВЕТА
от 28 октомври 1996 година
относно внос в Общността на ориз с произход от и идващ от Египет
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 113 от него,
като взе предвид предложението на Комисията,
като има предвид, че Общността и Арабската република Египет са договорили в споразумение под формата на размяна на писма, че митата, приложими по отношение на внос на ориз (КН код 1006), с произход от и идващ от Египет са тези, изчислени в съответствие с член 12 от Регламент (ЕИО) № 1418/76 на Съвета от 21 юни 1976 г. относно общата организация на пазара на ориз (1), намален със ставка от 25 % от стойността на тези мита и че предоставеното намаление не подлежи вече на събиране от Египет под формата на такса върху износа на продукта;
като има предвид, че Регламент (ЕИО) № 1250/77 на Съвета от 17 май 1977 г. относно внос на ориз от Арабската република Египет (2) следва да бъде отменен,
ПРИЕ НАСТОЯЩИЯ РЕГЛАМЕНТ:
Член 1
Митата при внос в Общността на ориз (КН код 1006) с произход от и идващ от Египет са тези, изчислени в съответствие с член 12 от Регламент (ЕИО) № 1418/76, намалени със ставка от 25 % от стойността на тези мита, в рамките на годишен обем от 32 000 тона.
Член 2
Подробните правила за прилагане на настоящия регламент, включително мерките за наблюдение, се приемат в съответствие с процедурата, установена в член 27 от Регламент (ЕИО) № 1418/76.
Член 3
Регламент (ЕИО) № 1250/77 се отменя.
Член 4
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент се прилага от 1 май 1996 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 28 октомври 1996 година.